Motî:pôreut vali - Wikipedia

# Motî:pôreut vali

### Èn årtike di Wikipedia.

pôreut vali ! u i pôreut vali ! u fåreut vali !

I. [mots-fråze] mostere k' on s' rafeye d' ene sacwè, mins k' on sait bén ki ça n' si pout. Les Boches dijhnut bén k' i gn a pus po des moes, des samwinnes: pôreut vali ! (L. Somme). F. Si ça pouvait être vrai !; c'est à souhaiter; heureux s'il en est ainsi.

II. pôreut vali ki [aloyrece] po ene sacwè k' on vôreut bén k' arive, mins ki n' si pout. Pôreut vali k' nos årîs des liårds et co saveur endè mete e plaece! Pôreut vali k' on s' pôreut, sins furler, leyî viker (R. Viroux). Pôreut vali k' al plaece d' è vleur après les djins, nos fréns åtoû d' zels et lzî dner, tenawete, on côp di spale (P. Renson). Franwal: ahåyant po: "F. ah si seulement …".

| pôreut nén vali ! u i n' pôreut nén vali !

I. [mots-fråze] mostere k' on rcrind ki ça n' arive, tot djåzant d' on måleur. Si ça continowe, il årè co ene buze ciste anêye ci :: Pôreut nén vali ! si mame è freut ene maladeye. C' est po les anêyes: nos n' serans todi pus la po vey si c' est l' vraiy ! :: Pôreut nén vali ! Vola co on côp k' on n' djocrè nén li rowe di tourner; pôreut nén vali ! (L. Baijot). L' ome ni s' a ddja rewoeyî: i n' pôreut nén vali, avou tos les catchets po doirmi k' i prind ! (L. Mahin). F. Dieu nous en préserve; j'espère que non; le contraire serait étonnant.

II. pôreut nén vali ki u pôreut vali ki …ni … nén: dijhêye cwand on n' vout nén k' ene sacwè arive. Pôreut vali k' l' ouxh ni winkeye nén. Pôreut nén valu k' après les djalêyes ki nos avans yeu tins do moes d' djanvî, i s' mete a niver deus samwinnes å long ! Pôreut nén vali k' elle åreut yeu èn accidint ! (L. Mahin). Nondezo ! Pôreut vali k' on n' mete nén do souke dins l' gote ! (E. Wartique & E. Thirionet). F. pourvu que… ne… pas.

Etimolodjeye: viebe poleur (å condicioneu) eyet viebe valeur a l' infinitif, dizo disfondowe coûtchantrece "vali".

Coinrece Coûtchant walon, Payis d' Nameur, Basse-Årdene.

Prin del pådje «http://wa.wikipedia.org../../../p/%C3%B4/r/Mot%C3%AE%7Ep%C3%B4reut_vali.html»

##### Views

- Årtike
- Copene
- Modêye d' asteure

##### Cweri